****

**Liepājas valstspilsētas pašvaldības dome**

**Rožu iela 6, Liepāja, LV-3401, tālrunis: 63404750, e-pasts: pasts@liepaja.lv, www.liepaja.lv**

**SAISTOŠIE NOTEIKUMI**

Liepājā

|  |  |  |
| --- | --- | --- |
|  2025. gada \_\_\_\_\_\_\_\_ |   Nr.  |  |
| Saistošie noteikumi par Liepājas valstspilsētas pašvaldības līdzfinansējumu daudzdzīvokļu dzīvojamo māju zemesgabalu labiekārtošanai  |
|  | Izdoti saskaņā ar likuma "Par palīdzību dzīvokļa jautājumu risināšanā" 27.2 panta otrās daļas 5. punktu un piekto daļu |

**I. Vispārīgie jautājumi**

1. Saistošie noteikumi (turpmāk – noteikumi) nosaka kārtību, kādā Liepājas valstspilsētas pašvaldība (turpmāk – pašvaldība) piešķir līdzfinansējumu kompensācijas (dotācijas) veidā (turpmāk – līdzfinansējums) daudzdzīvokļu dzīvojamām mājām piesaistīto zemesgabalu labiekārtošanai, līdzfinansējuma apmēru un piešķiršanas nosacījumus.
2. Noteikumu mērķis ir finansiāli atbalstīt daudzdzīvokļu dzīvojamām mājām piesaistīto zemesgabalu labiekārtošanu, uzlabojot iedzīvotāju apkārtējo dzīves vidi, transporta kustību, bērnu un jauniešu brīvā laika pavadīšanas iespējas un nodrošināt vides pieejamību.
3. Piesaistītais zemesgabals šo noteikumu izpratnē ir publiski pieejams daudzdzīvokļu dzīvojamai mājai funkcionāli nepieciešamais zemesgabals, kas pieder daudzdzīvokļu dzīvojamās mājas īpašniekiem vai citas personas īpašumā esošs zemesgabals, uz kura atrodas daudzdzīvokļu dzīvojamā māja un kurš ir ēkas īpašnieku lietošanā, vai daudzdzīvokļu dzīvojamai mājai blakus esošs zemesgabals, par kura lietošanu noslēgts līgums.
4. Pašvaldības līdzfinansējumu piešķir kārtējam kalendārajam gadam pašvaldības budžetā šim mērķim paredzēto finanšu līdzekļu ietvaros.
5. Projekta iesniegumu līdzfinansējuma saņemšanai vienām un tām pašām realizētajām atbalstāmajām darbībām var iesniegt ne biežāk kā reizi piecos gados.

**II. Paziņojuma par projekta iesniegumu publicēšana**

1. Paziņojumu par projekta iesniegumu iesniegšanu pašvaldība publicē vietējā laikrakstā un pašvaldības tīmekļvietnē [www.liepaja.lv](http://www.liepaja.lv). Paziņojuma publicēšanu nodrošina Liepājas valstspilsētas pašvaldības iestāde “Liepājas Nekustamā īpašuma pārvalde” (turpmāk – Liepājas Nekustamā īpašuma pārvalde).
2. Paziņojumā par projektu iesniegumu iesniegšanu norāda:
	1. projektu iesniegumu iesniegšanas beigu termiņu, kas nav īsāks par trīs mēnešiem no paziņojuma publicēšanas datuma;
	2. pašvaldības kārtējā gadā minimālo pieejamo līdzfinansējuma apmēru;
	3. personu, ar kuru pirms projekta iesniegšanas jāsaskaņo plānoto izmaksu aprēķins (tāme).

**III. Prasības projekta iesniedzējam**

1. Projekta iesniedzējs ir daudzdzīvokļu dzīvojamās mājas dzīvokļu īpašnieku kopība, kura:
	1. normatīvajos aktos noteiktajā kārtībā daudzdzīvokļu dzīvojamās mājas pārvaldīšanas tiesības nodevusi dzīvokļu īpašnieku sabiedrībai vai ar dzīvokļu īpašnieku savstarpēju līgumu pilnvarotai personai un, ja daudzdzīvokļu dzīvojamā māja atbilst noteikumu 9. punktam;
	2. normatīvajos aktos noteiktajā kārtībā pieņēmusi lēmumu par daudzdzīvokļu dzīvojamajai mājai piesaistītā zemesgabala labiekārtošanu.
2. Uz līdzfinansējumu var pretendēt, ja:
	1. daudzdzīvokļu dzīvojamās mājas kopējā platība ir vienāda vai lielāka par 1000 m2 vai daudzdzīvokļu dzīvojamā māja, kuras kopējā platība ir vienāda vai lielāka par 800 m2 un kura ir ieguvusi titulu "Sakoptākais nams";
	2. daudzdzīvokļu dzīvojamā mājā esošo neapdzīvojamo telpu platība nepārsniedz 25% no daudzdzīvokļu dzīvojamās mājas kopējās platības. Norādītā procentuālā sadalījuma apjoms neattiecas uz neapdzīvojamām telpām, ja tās ir valsts, pašvaldības vai citas publiskas personas īpašumā;
	3. daudzdzīvokļu dzīvojamā mājā vienai personai pieder ne vairāk kā 25% no tajā esošajiem dzīvokļu īpašumiem. Norādītā procentuālā sadalījuma apjoms neattiecas uz dzīvokļa īpašumiem, ja tie ir valsts, pašvaldības vai citas publiskas personas īpašumā.
3. Projekta iesniegumu daudzdzīvokļu dzīvojamās mājas dzīvokļu īpašnieku kopības vārdā iesniedz ar tās pilnvarotās personas starpniecību:
	1. kura ar tiesas lēmumu nav atzīta par maksātnespējīgu, tai skaitā neatrodas tiesiskās aizsardzības procesā, tās darbība nav izbeigta vai saskaņā ar komercreģistrā pieejamo informāciju neatrodas likvidācijas procesā un kurai nav nodokļu parādi, kas pārsniedz 150,00 *euro*;

10.2. kurai vai tās valdes vai padomes loceklim, patiesā labuma guvējam, pārstāvēttiesīgajai personai vai prokūristam, vai personai, kura ir pilnvarota pārstāvēt pilnvaroto personu darbībās, kas saistītas ar filiāli, vai personālsabiedrības biedram, tā valdes vai padomes loceklim, patiesā labuma guvējam, pārstāvēttiesīgajai personai vai prokūristam, ja pilnvarotā persona ir personālsabiedrība, nav noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas, un tā nav politiski nozīmīga persona.

1. Divu vai vairāku daudzdzīvokļu dzīvojamo māju dzīvokļu īpašnieku kopības, kuru piesaistīto zemesgabalu robežas ir savienotas, var vienoties par kopīgu projekta iesniegšanu. Šādā gadījumā par projekta iesniedzēju uzskatāmas attiecīgo daudzdzīvokļu dzīvojamo māju dzīvokļu īpašnieku kopības.

**IV. Projekta iesniegumu iesniegšanas kārtība un iesniedzamie dokumenti**

1. Lai pieteiktos pašvaldības līdzfinansējuma saņemšanai, projekta iesniedzēja pilnvarotā persona ne vēlāk kā līdz paziņojumā par projekta pieteikumu iesniegšanu norādītajam beigu termiņam pašvaldībā iesniedz projekta iesniegumu, kas sastāv no:
	1. aizpildīta projekta iesnieguma, kas sagatavots atbilstoši noteikumu pielikumam;
	2. daudzdzīvokļu dzīvojamās mājas kopīpašuma pārvaldīšanas līguma kopijas;
	3. daudzdzīvokļu dzīvojamās mājas dzīvokļu īpašnieku kopības lēmuma atvasinājuma, kurā:
		1. iekļauts, atbilstoši normatīvajiem aktiem dzīvokļa īpašuma jomā pieņemts lēmums par piesaistītā zemesgabala labiekārtošanu;
		2. norādīti piesaistītā zemesgabala labiekārtošanas darbi un to izmaksas;
		3. norādīta persona, kas ir tiesīga iesniegt projekta iesniegumu un slēgt līgumu ar pašvaldību par līdzfinansējuma piešķiršanu, kā arī veikt citas ar līdzfinansējuma saņemšanu saistītās darbības;

12.4. būvniecības informācijas sistēmā reģistrēta būvniecības ieceres dokumentācijas ģenerālplāns un skaidrojošais apraksts;

12.5. līguma, uz kura pamata izstrādāts noteikumu 12.4. apakšpunktā minētais dokuments, kopijas;

12.6. plānoto būvdarbu izmaksu aprēķina (tāmes), kuru:

12.6.1. atbilstoši normatīvo aktu prasībām sagatavojis daudzdzīvokļu dzīvojamās mājas dzīvokļu īpašnieku kopības izvēlēts un Būvkomersantu reģistrā reģistrēts būvkomersants, kurš apzināts, uzaicinot vismaz trīs pretendentus (turpmāk – tirgus izpēte);

 12.6.2. saskaņojusi paziņojumā par projekta iesnieguma iesniegšanu norādītā

persona;

12.7. *de minimis* sistēmā (pieejams eds.vid.gov.lv) saimnieciskās darbības veicēja aizpildītas veidlapas izdruka vai iesniegumā ir jānorāda informācija ar saimnieciskās darbības veicēja sistēmā izveidotās un apstiprinātās veidlapas identifikācijas numuru saskaņā ar Ministru kabineta 2018. gada 21. novembra noteikumu Nr.715 “*De minimis* atbalsta uzskaites un piešķiršanas kārtība” (ja attiecināms).

1. Ja projekta iesniedzējs ir divas vai vairākas daudzdzīvokļu dzīvojamās mājas dzīvokļu īpašnieku kopības, projekta iesniegumam pievieno līgumu vai tam pielīdzināmu dokumentu, kurā daudzdzīvokļu dzīvojamo māju dzīvokļu īpašnieku kopības vienojušās par piesaistītā zemesgabala kopīgu labiekārtošanu, kā arī par labiekārtojuma kopīgu uzturēšanu un saglabāšanu.
2. Ja projekta iesniedzējs ir plānojis veikt būvdarbus uz zemesgabala, kurš nav projekta iesniedzēja īpašumā, bet kura robežas ir savienotas ar daudzdzīvokļu dzīvojamai mājai piesaistīto zemesgabalu, vai daudzdzīvokļu dzīvojamā māja atrodas uz citai personai piederošas zemes, būvniecības ieceres dokumentācijai pievieno zemesgabala īpašnieka rakstisku piekrišanu darbu veikšanai.
3. Projekta iesniegumu iesniedz elektroniski, nosūtot to uz Liepājas Nekustamā īpašuma pārvaldes oficiālo elektronisko adresi vai e-pastu: nip@liepaja.lv, normatīvajos aktos par elektronisko dokumentu noformēšanu noteiktajā kārtībā ne vēlāk kā paziņojumā par projektu iesniegumu iesniegšanu norādītajā beigu termiņā.
4. Projekta iesniegumu ar drošu elektronisko parakstu, kurš satur laika zīmogu, paraksta daudzdzīvokļu dzīvojamās mājas dzīvokļu īpašnieku kopības pilnvarotā persona.
5. Ja pilnvarotā persona ir juridiska persona, projekta iesniegumu paraksta tās amatpersona ar paraksta tiesībām vai tās pilnvarotā persona. Ja projekta iesniegumu paraksta juridiskas personas pilnvarotā persona, kopā ar projekta iesniegumu iesniedz dokumentu, kas pilnvaro šo personu parakstīt projekta pieteikumu.

**V. Atbalstāmās un neatbalstāmās izmaksas, līdzfinansējuma apmērs**

18. Izmaksas ir atbalstāmas, ja tās tieši ir nepieciešamas projekta īstenošanai, tās ir paredzētas projekta iesniegumā un tiek veiktas, ievērojot atbilstīgas finanšu vadības, ekonomiskuma un efektivitātes principus.

19. Par atbalstāmām izmaksām tiek uzskatītas:

19.1. būvniecības ieceres dokumentācijas izstrādes un autoruzraudzības izmaksas;

19.2. būvdarbu izmaksas;

19.3 labiekārtojuma elementu un būvmateriālu iegādes, piegādes un uzstādīšanas izmaksas;

19.4. būvuzraudzības veikšanas izmaksas, ja būvuzraudzību veic pašvaldības izvēlēts būvuzraugs;

19.5. pievienotās vērtības nodokļa izmaksas, kas tieši saistītas ar līdzfinansēto projektu, ja pilnvarotā persona tās nevar atgūt saskaņā ar normatīvajiem aktiem nodokļu politikas jomā.

20. Par neatbalstāmām izmaksām tiek uzskatītas:

20.1. izmaksas, kas saistītas ar projekta iesnieguma sagatavošanu, tajā skaitā konsultāciju pakalpojumi un citi pakalpojumi;

20.2. projekta administrēšanas izmaksas;

20.3. samaksa par aizdevuma izskatīšanu, noformēšanu, rezervēšanu, procentu maksājumi, soda procenti, maksājumi par naudas pārskaitījumiem, komisijas nauda, zaudējumi sakarā ar valūtas maiņu un citi tiešie finansiālie izdevumi;

20.4. būvuzraudzības veikšanas izmaksas, ja būvuzraudzību veic projekta iesniedzēja izvēlēts būvuzraugs;

20.5. izmaksas, kas radušās pirms noteikumu 53. punktā minētā līdzfinansējuma līguma noslēgšanas, izņemot noteikumu 19.1. apakšpunktā minētās izmaksas, kuras ir atbalstāmas, pirms noslēgts līdzfinansējuma līgums;

20.6. izmaksas, kas nav noteiktas kā atbalstāmas.

21. Līdzfinansējumu var piešķirt šādām aktivitātēm:

21.1. brauktuves, ietves vai stāvlaukuma jaunai būvniecībai vai pārbūvei 70% apmērā no brauktuves, ietves vai stāvlaukuma jaunas būvniecības vai pārbūves izmaksām;

21.2. apgaismojuma izbūvei, pārbūvei vai atjaunošanai 90% apmērā no jaunas apgaismojuma izbūves, pārbūves vai atjaunošanas izmaksām;

21.3. elektrības kabeļu līnijas aizsargcaurules, kas nav paredzētas komercdarbībai, izbūvei līdz elektro transportlīdzekļu uzlādes stacijai 90% apmērā no izbūves izmaksām;

21.4. daudzdzīvokļu dzīvojamajai mājai piesaistītā zemesgabala labiekārtojuma elementu (bērnu rotaļu laukums, sporta laukums, soliņi, atkritumu urnas, sadzīves atkritumu konteineru laukums, veļas žāvētava, velosipēdu novietne, apzaļumošana) izbūvei 70% apmērā no daudzdzīvokļu dzīvojamajai mājai piesaistītā zemesgabala labiekārtojuma elementu izbūves izmaksām;

21.5. brauktuvju, ietvju vai stāvlaukumu esošo seguma daļu remontam (remonts, kuru veic atsevišķiem brauktuvju, ietvju vai stāvlaukumu posmiem, ar nolūku likvidēt esošos defektus) 70% apmērā no brauktuves, ietves vai stāvlaukuma esošā seguma atjaunošanas izmaksām;

21.6. būvniecības ieceres dokumentācijas izstrādei un autoruzraudzībai 50% apmērā no būvniecības ieceres dokumentācijas izstrādes un autoruzraudzības izmaksām;

21.7. būvuzraudzības veikšanai – 100% apmērā no būvuzraudzības veikšanas izmaksām, ja būvuzraudzību veic pašvaldības izvēlēts būvuzraugs.

22. Līdzfinansējuma apmēru, izņemot noteikumu 21.2., 21.3. un 21.7. apakšpunktā noteikto līdzfinansējuma apmēru, palielina par 10%, ja:

22.1. projekta iesniedzējs ir divu vai vairāku daudzdzīvokļu dzīvojamo māju dzīvokļu īpašnieku kopības;

22.2. projekta iesniedzējs daudzdzīvokļu dzīvojamā mājā veic (ir uzsākti būvdarbi) vai ir veicis energoefektivitātes paaugstināšanas pasākumus, pretendējot uz līdzfinansējumu saskaņā ar:

22.2.1. Ministru kabineta 2009. gada 10. februāra noteikumiem Nr. 138 "Noteikumi par darbības programmas "Infrastruktūra un pakalpojumi" papildinājuma 3.4.4.1. aktivitātes "Daudzdzīvokļu māju siltumnoturības uzlabošanas pasākumi" projektu iesniegumu atlases pirmo līdz astoto kārtu";

22.2.2. Ministru kabineta 2011. gada 5. aprīļa noteikumiem Nr. 272 "Noteikumi par darbības programmas "Infrastruktūra un pakalpojumi" papildinājuma 3.4.4.1. aktivitātes "Daudzdzīvokļu māju siltumnoturības uzlabošanas pasākumi" projektu iesniegumu atlases devīto un desmito kārtu";

22.2.3. Ministru kabineta 2013. gada 28. maija noteikumiem Nr. 284 "Noteikumi par darbības programmas "Infrastruktūra un pakalpojumi" papildinājuma 3.4.4.1. aktivitātes "Daudzdzīvokļu māju siltumnoturības uzlabošanas pasākumi" projektu iesniegumu atlases vienpadsmito un turpmākajām kārtām”;

22.3. projekta iesniedzējs daudzdzīvokļu dzīvojamā mājā veic (ir uzsākti būvdarbi) vai ir veicis visu mājas ārējo sienu un visu norobežojošo konstrukciju pārsegumu siltināšanu un visu ārdurvju bloku un visu logu bloku atjaunošanu vai nomaiņu koplietošanas telpās, nepretendējot uz valsts, pašvaldības vai Eiropas Savienības finanšu līdzekļiem;

22.4. projekta iesniedzēja pieteiktā daudzdzīvokļu dzīvojamā māja ir piedalījusies un ieguvusi titulu "Sakoptākais nams".

**VI. Projektu iesniegumu vērtēšana**

1. Projekta iesniegumu vērtēšanu pēc projektu iesniegumu iesniegšanas beigu termiņa, kā arī lēmuma par projekta apstiprināšanu, apstiprināšanu ar nosacījumu vai noraidīšanu veic pašvaldības domes izveidota komisija. Komisija, veicot projektu iesniegumu vērtēšanu, ir tiesīga pieaicināt ekspertus. Komisija pašvaldības tīmekļvietnē [www.liepaja.lv](http://www.liepaja.lv). publicē informāciju par iesniegtajiem projektu iesniegumiem, iesniegumos norādītajām būvniecības izmaksām un piešķirto līdzfinansējumu katram atbalstītajam projektam.
2. Komisijas darba, tai skaitā prasību izpildi saistībā ar komercdarbības atbalsta sniegšanu, nodrošina Liepājas Nekustamā īpašuma pārvalde.
3. Ja Komisija projekta iesniegumā konstatē nepilnības, tai ir tiesības pieprasīt projekta iesniedzējam iesniegt precizējumus vai paskaidrojumus par iesniegtajiem dokumentiem.
4. Pārbaudot projekta iesnieguma atbilstību, Komisija pārbauda projekta iesniegumus secīgi šādā kārtībā:
	1. projekta iesniegumu atbilstību izvirzītajām prasībām;
	2. projekta iesniedzēja un tā pilnvarotās personas, kā arī daudzdzīvokļu dzīvojamās mājas, par kuru iesniegts projekta iesniegums, atbilstību noteikumos izvirzītajiem kritērijiem;
	3. projekta iesniegumā iekļauto izmaksu aprēķinu pamatotību.
5. Komisija, vērtējot projekta iesniegumu atbilstību izvirzītajām prasībām, pārbauda:
	1. vai projekta iesniegums iesniegts noteiktajā termiņā;
	2. vai projekta iesniegums satur visus noteikumu 12. punktā un, ja nepieciešams, arī 13. un 14. punktā minētos dokumentus.
6. Ja Komisija konstatē, ka projekta iesniegums neatbilst izvirzītajām prasībām, tā var pieņemt lēmumu par projekta iesnieguma noraidīšanu un projekta iesnieguma vērtēšanu neturpināt.
7. Komisija, veicot projekta iesniedzēja un tā pilnvarotās personas, kā arī daudzdzīvokļu dzīvojamās mājas, par kuru iesniegts projekta iesniegums, vērtēšanu, pārbauda:

29.1. vai projekta iesniedzējs atbilst noteikumu 8. punkta prasībām;

29.2. vai daudzdzīvokļu dzīvojamā māja, par kuru iesniegts projekta iesniegums, atbilst noteikumu 9. punkta prasībām;

29.3. vai projekta iesniedzēja pilnvarotā persona atbilst noteikumu 10. punkta prasībām.

1. Lai pārliecinātos par projekta iesniedzēja un tā pilnvaroto personu, kā arī daudzdzīvokļu dzīvojamās mājas, par kuru iesniegts projekta iesniegums, atbilstību noteikumu 8., 9. un 10. punktam, pašvaldība informāciju iegūst pašvaldībai pieejamajās datu bāzēs. Ja informācija, kas iegūta datu bāzēs ir nepilnīga vai neatbilst projekta iesniedzēja rīcībā esošajai informācijai, pašvaldība var pieprasīt projekta iesniedzējam iesniegt papildu informāciju.
2. Ja Komisija konstatē, ka projekta iesniedzējs vai tā pilnvarotā persona, kā arī daudzdzīvokļu dzīvojamā māja, par kuru iesniegts projekta iesniegums neatbilst noteikumos izvirzītajām prasībām, tā ir tiesīga pieņemt lēmumu par projekta iesnieguma noraidīšanu un projekta iesniegumu vērtēšanu neturpināt.
3. Komisija, veicot projekta iesniegumā iekļauto izmaksu aprēķinu pamatotības vērtēšanu, pārbauda:

32.1. vai projekta iesniedzējs ir pieprasījis līdzfinansējumu noteikumu 19. un 22. punktā noteiktajām atbalstāmajām izmaksām;

32.2. vai projekta iesniedzēja pieprasītais pašvaldības līdzfinansējuma apmērs nepārsniedz noteikumu 21. punktā noteikto pašvaldības līdzfinansējuma apmēru;

32.3. izmaksu aprēķina atbilstību vidējām tirgus izmaksām.

1. Ja Komisijai rodas šaubas par atbalstāmo izmaksu aprēķina atsevišķu pozīciju atbilstību vidējām tirgus izmaksām, tā ir tiesīga pieprasīt projekta iesniedzējam vai tā pilnvarotai personai sniegt paskaidrojumus. Gadījumā, ja izmaksu atbilstība netiek pierādīta, Komisija ir tiesīga pašvaldības līdzfinansējuma aprēķināšanai atsevišķas pozīcijas izslēgt no atbalstāmajām izmaksām.
2. Konstatējot projekta iesniegumā nebūtiskas pārrakstīšanās vai aritmētiskās kļūdas, Komisija ir tiesīga pieņemt lēmumu par šo kļūdu precizēšanu.
3. Atbilstošie projektu iesniegumi pretendē uz pašvaldības līdzfinansējuma saņemšanu, nepārsniedzot budžetā plānotos līdzekļus, šādā secībā:

35.1. priekšroku dod projekta iesniegumam, kuru iesniedzis noteikumu 22. punktā norādītais projekta iesniedzējs ar lielāko iesaistīto daudzdzīvokļu dzīvojamo māju dzīvokļu īpašnieku kopību skaitu;

35.2. priekšroku dod projekta iesniegumam, kuru iesniedzis noteikumu 22. punktā norādītais projekta iesniedzējs;

35.3. priekšroku dod projekta iesniegumam, kurš pašvaldībā iesniegts agrāk.

1. Gadījumā, kad prioritātes ietvaros ir iesniegti līdzvērtīgi iesniegumi, priekšroku dod projekta iesniegumam, kurš iesniegts agrāk.
2. Ja projektu iesniegumu kopējais līdzfinansējuma apmērs pārsniedz attiecīgajam kārtējam gadam pašvaldības budžetā šim mērķim paredzētos finanšu līdzekļus, projekta iesniedzējs kalendārā gada laikā pašvaldības līdzfinansējumu var saņemt, ja līdzekļi pašvaldības budžetā šim mērķim tiek piešķirti.
3. Komisijas lēmumu nosūta projekta iesniedzēja pilnvarotajai personai Paziņošanas likuma noteiktajā kārtībā. Papildus tam pašvaldības tīmekļvietnē [www.liepaja.lv](http://www.liepaja.lv) tiek publicēta informācija, norādot projekta iesniedzējus un pašvaldības piešķirtā līdzfinansējuma apmēru.

**VII. *De minimis* atbalsta nosacījumi saimnieciskās darbības veicējiem, kas pretendē uz līdzfinansējuma saņemšanu**

Saimnieciskās darbības veicējiem, kuriem atbalsts saskaņā ar Komercdarbības atbalsta kontroles likuma 5. pantā ietvertajām komercdarbības atbalsta pazīmēm kvalificējams kā komercdarbības atbalsts (turpmāk – *de minimis* atbalsta saņēmējs), pašvaldība var piešķirt līdzfinansējumu kā *de minimis* atbalstu, ievērojot Eiropas Komisijas 2023. gada 13. decembra Regulas (ES) Nr. 2023/2831 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Komisijas regula Nr. 2023/2831) nosacījumus".

1. *De minimis* atbalsta piešķiršanu un atbalsta pretendenta izvērtēšanu atbilstoši Komisijas regulas Nr. 2023/2831 nosacījumiem veic Liepājas Nekustamā īpašuma pārvalde.
2. Piesakoties pašvaldības atbalstam, dzīvokļa īpašniekam, kas atbilst šo noteikumu 39. punktam, ir tiesības norādīt, ka proporcionāli viņa īpašuma vai kopīpašuma daļai projekta pieteikumā norādītās izmaksas ir uzskatāmas par neattiecināmām un tiek segtas no citiem privātiem līdzekļiem bez valsts atbalsta, proporcionāli samazinot pašvaldības atbalsta daļu.
3. *De minimis* atbalstu saskaņā ar Komisijas regulu Nr. 2023/2831 piešķir, ievērojot Komisijas regulas Nr. 2023/2831 1. panta 1. punktā minētos nozaru un darbību ierobežojumus. Ja *de minimis* atbalsta pretendents darbojas vienā vai vairākās Komisijas regulas Nr. 2023/2831 1. panta 1. punkta a), b), c) un d) apakšpunktā minētajās nozarēs, atbalstu drīkst piešķirt tikai tad, ja atbalsta pretendents nodrošina šo nozaru darbību vai uzskaites nodalīšanu, lai saskaņā ar Komisijas regulas 1. panta 2. punktu darbības izslēgtajās nozarēs negūst labumu no *de minimis* atbalsta, ko piešķir saskaņā ar noteikumiem.
4. Piešķirot *de minimis* atbalstu, pašvaldība pārbauda, vai plānotais *de minimis* atbalsts kopā ar iepriekšējos trīs gados, skaitot no atbalsta piešķiršanas dienas, piešķirto *de minimis* atbalstu viena vienota uzņēmuma līmenī nepārsniedz Komisijas regulas Nr. 2023/2831 3. panta 2. punktā noteikto maksimālo *de minimis* atbalsta apmēru.
5. Viens vienots uzņēmums ir uzņēmums, kas atbilst Komisijas regulas Nr. 2023/2831 2. panta 2. punktā noteiktajai “viena vienota uzņēmuma” definīcijai.
6. Noteikumu ietvaros piešķirto *de minimis* atbalstu drīkst kumulēt ar citu *de minimis* atbalstu līdz Komisijas regulas Nr. 2023/2831 3. panta 2. punktā noteiktajam robežlielumam, kā arī drīkst kumulēt, ar citu komercdarbības atbalstu, tai skaitā attiecībā uz vienām un tām pašām attiecināmajām izmaksām, ja netiek pārsniegta attiecīgā maksimālā atbalsta intensitāte vai atbalsta summa, kāda noteikta valsts atbalsta programmā, ad-hoc lēmumā vai Eiropas Komisijas lēmumā. Šo noteikumu ietvaros saņemto *de minimis* atbalstu var apvienot ar citu *de minimis* atbalstu par vienām un tām pašām attiecināmajām izmaksām, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100%. Ja par vienām un tām pašām projekta attiecināmajām izmaksām tiek piešķirts atbalsts vairāku komercdarbības atbalsta programmu ietvaros, dzīvokļa īpašniekam ir jāiesniedz visa informācija par plānoto un piešķirto atbalstu, tai skaitā par tām pašām attiecināmajām izmaksām, norādot atbalsta piešķiršanas datumu, (tai skaitā plānoto atbalsta piešķiršanas datumu), atbalsta sniedzēju, atbalsta pasākumu vai investīciju un plānoto vai piešķirto atbalsta summu.
7. *De minimis* atbalstu uzskata par piešķirtu ar dienu, kad Komisija pieņēmusi lēmumu par līdzfinansējuma kā *de minimis* atbalsta piešķiršanu.
8. Pašvaldība uzglabā visus ar *de minimis* saistītos datus 10 gadus, sākot no dienas, kurā saskaņā ar šajos noteikumos noteikto piešķirts pēdējais *de minimis* atbalsts, atbilstoši Komisijas regulas Nr. 2023/2831 6. panta 3. un 7. punktam.
9. *De minimis* atbalsta saņēmējs uzglabā visus ar *de minimis* saistītos datus 10 gadus no *de minimis* atbalsta piešķiršanas dienas atbilstoši Komisijas regulas Nr. 2023/2831 6. panta 3. un 7.punktam.
10. *De minimis* atbalsta uzskaite tiek veikta saskaņā ar normatīvajiem aktiem par *de minimis* uzskaites un piešķiršanas kārtību.
11. Ja tiek pārkāpti Komisijas regulas Nr. 2023/2831 nosacījumi, *de minimis* atbalsta saņēmējam ir pienākums atmaksāt pašvaldībai šo noteikumu ietvaros saņemto nelikumīgo *de minimis* atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.
12. *De minimis* atbalstu noteikumu ietvaros piešķir līdz 2031. gada 30. jūnijam.

**VIII. Projekta ieviešanas nosacījumi**

1. Pēc Komisijas lēmuma, ar kuru apstiprināts projekts vai tas apstiprināts ar nosacījumu, Liepājas Nekustamā īpašuma pārvalde ar projekta iesniedzēju vai tā pilnvaroto personu slēdz līgumu par pašvaldības līdzfinansējuma piešķiršanu.
2. Līgumā par pašvaldības līdzfinansējuma piešķiršanu ietver:

53.1. projekta īstenošanas uzsākšanas un beigu termiņu;

53.2. projekta īstenošanai piešķirto pašvaldības līdzfinansējuma apjomu un tā izmaksāšanas kārtību;

53.3. līdzēju tiesības un pienākumus, atbildību un līguma izbeigšanas nosacījumus;

53.4. pašvaldības tiesības kontrolēt projekta īstenošanas gaitu;

53.5. projekta iesniedzēja atbildību par projekta īstenošanu un projekta ietvaros radīto materiālo vērtību saglabāšanu vismaz piecus gadus pēc projekta īstenošanas.

1. Projekta iesniedzējam piešķirtais līdzfinansējums tiek pārskaitīts 100% apmērā pēc visu līdzfinansējamo pasākumu veikšanas.

**IX. Pašvaldības līdzfinansējuma saņemšana**

1. Iesniedzēja pilnvarotajai personai divu nedēļu laikā pēc labiekārtošanas darbu pabeigšanas jāiesniedz Liepājas Nekustamā īpašuma pārvaldei (uz oficiālo elektronisko adresi vai e-pastu: nip@liepaja.lv) ar drošu elektronisko parakstu parakstītu apliecinājumu par būvdarbu pabeigšanu, pievienojot šādus dokumentus (vai kopijas):
	1. darbu pieņemšanas un nodošanas aktu;
	2. rēķinu un maksājumu dokumentus par veiktajiem darbiem;
	3. būvvaldes atzīmi par būvdarbu pabeigšanu vai aktu par būves pieņemšanu ekspluatācijā (pēc būvdarbu veikšanas).
2. Pašvaldības līdzfinansējumu piecu darba dienu laikā ieskaita iesniedzēja pilnvarotās personas kontā pēc noteikumu 55. punktā noteikto dokumentu saņemšanas.
3. Pašvaldība var veikt dalīto maksājumu, ja atbalstāmā projekta kopējās izmaksas pārsniedz 70 000 *euro* un šādu maksājumu kārtību objektīvu apstākļu dēļ pieprasa projekta īstenotājs (līdzfinansējuma saņēmējs). Dalītais maksājums pieļaujams ne biežāk kā reizi mēnesī par faktiski padarītajiem darbiem, un ne vairāk kā divos starpmaksājumos.
4. Gadījumā, ja iepirkuma procedūras vai tirgus izpētes rezultātā labiekārtošanas darbu faktiskās izmaksas ir augstākas par plānoto izmaksu tāmē norādītajām, pašvaldības līdzfinansējuma apjoms netiek palielināts. Cenu starpību apmaksā iesniedzējs.
5. Gadījumā, ja iepirkuma procedūras vai tirgus izpētes rezultātā labiekārtošanas darbu faktiskās izmaksas ir zemākas par plānoto izmaksu tāmē norādītajām, pašvaldības līdzfinansējuma apjoms tiek samazināts atbilstoši iesniegumā pieprasītajam pašvaldības līdzfinansējumam procentuālā izteiksmē. Pašvaldība veic pašvaldības līdzfinansējuma pārrēķinu.
6. Saņemot pašvaldības pieprasījumu, iesniedzējam ir pienākums rakstveidā informēt par labiekārtošanas darbu izpildes gaitu.
7. Pašvaldībai ir tiesības veikt izpildīto darbu kvalitātes, apjoma un izmaksu kontroli.

**X. Noslēguma jautājums**

1. Atzīt par spēku zaudējušiem Liepājas pilsētas domes 2012. gada 20. decembra saistošos noteikumus Nr.29 “Par Liepājas pilsētas pašvaldības līdzfinansējuma apjomu un tā piešķiršanas kārtību daudzdzīvokļu dzīvojamām mājām piesaistīto zemesgabalu labiekārtošanai” (Latvijas Vēstnesis, 2013, 31. nr.; 2013, 248. nr.).

|  |  |
| --- | --- |
| Priekšsēdētājs | Gunārs Ansiņš |